ประกันชีวิตร้องหาโรดแมปรับเออีซี
ประกันชีวิตร้องขอแผนชัดเจนจากภาครัฐเพื่อรับมือเปิดเสรี
16 มิ.ย. 2555

ประกันชีวิตร้องขอแผนชัดเจนจากภาครัฐเพื่อรับมือเปิดเสรี
นายสุทธิ รจิตรังสรรค์ นายกสมาคมประกันชีวิตไทย กล่าวภายในงานสัมมนาเรื่อง “เออีซี โอกาสหรือวิกฤต...ประกันชีวิตไทย” ว่า อยากให้หน่วยงานที่เกี่ยวข้องมีแผนดำเนินการหรือโรดแมปที่ชัดเจนเกี่ยวกับการเปิดเสรีออกมาโดยเร็ว เพราะธุรกิจประกันชีวิตของไทยยังไม่มีในส่วนนี้จะได้มีเวลาเตรียมตัวได้มากขึ้น
นอกจากนี้ หน่วยงานกำกับดูแลก็ควรมีการดูแลคุ้มครองผู้บริโภคมากขึ้น เช่น กรณีซื้อประกันกับบริษัทที่อยู่ต่างประเทศแล้ว เมื่อมีปัญหาเกิดกับผู้บริโภคจะทำอย่างไร ได้รับความคุ้มครองแค่ไหน 
“ขณะนี้รัฐบาลไทยยังไม่ได้มีการกำหนดที่ชัดเจนว่า ในกิจการประเภทใดบ้างในประกันชีวิตที่สามารถเปิดให้ประเทศสมาชิกอาเซียนสามารถเข้าไปลงทุนได้ ซึ่งถ้ามีแนวทางที่ชัดเจนภาคเอกชนจะสามารถประเมินได้ว่าควรจะปรับทิศทางอย่างไร และควรจะให้รัฐบาลเข้ามาช่วยเหลืออย่างไร” นายสุทธิ กล่าว
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า รัฐบาลพร้อมรับฟังปัญหาและร่วมทำงานกับภาคเอกชนอย่างเต็มที่ ซึ่ง น.ส.ยิ่งลักษณ์ ชินวัตร นายกรัฐมนตรี ก็ได้มอบนโยบายมาแล้ว ให้พร้อมรับมือกับการเปิดเสรีอาเซียน ดังนั้นเมื่อเป็นเออีซีจะต้องเกิดการเคลื่อนย้ายอย่างเสรี ทั้งเรื่อง แรงงาน บริการ และการศึกษา รวมถึงหน่วยงานการศึกษาของทั้งรัฐและเอกชน ต้องปรับปรุงเพื่อพัฒนาให้สามารถยืนในเออีซีให้ได้